Kommissionens forordning (EF) nr. 645/2000

af 28. marts 2000

om gennemførelsesbestemmelser, der er nødvendige for en korrekt anvendelse af visse bestemmelser i artikel 7 i Rådets direktiv 86/362/EØF og i artikel 4 i Rådets direktiv 90/642/EØF om ordningerne for overvågning af maksimalgrænseværdierne for pesticidrester i og på henholdsvis korn og vegetabilske produkter, herunder frugt og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(1), senest ændret ved Kommissionens direktiv 1999/71/EF(2), særlig artikel 7,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(3), senest ændret ved direktiv 1999/71/EF, særlig artikel 4, og

ud fra følgende betragtninger:

(1) Artikel 7 i direktiv 86/362/EØF og artikel 4 i direktiv 90/642/EØF indeholder de grundlæggende bestemmelser om overvågningen af pesticidrester i og på korn, henholdsvis frugt og grøntsager.

(2) De indhøstede erfaringer i forbindelse med fastlæggelse og gennemførelse af henstillinger fra Kommissionen viser, at en flerårig planlægning med mulighed for årlige justeringer vil være den mest effektive fremgangsmåde ved udarbejdelsen af samordnede EF-overvågningsprogrammer.

(3) Ifølge artikel 7 i direktiv 86/362/EØF og artikel 4 i direktiv 90/642/EØF skal der foretages en fornyet vurdering og vedtages eventuelle nødvendige foranstaltninger som f.eks. EF-Kommissionens offentliggørelse af rapporter med samlede og koordinerede oplysninger fra medlemsstaterne og vedtagelse af forholdsregler på EF-plan i tilfælde af rapporterede overskridelser af maksimalgrænseværdierne. Erfaringen har vist, at hvis de rapporterede resultater fra de laboratorier, der foretager analyser af pesticidrester, skal kunne anvendes med pålidelighed, må laboratorierne leve op til strenge kvalitetskrav. Hvis laboratorierne regelmæssigt deltager i en ordning med fælles præstationsprøvning, og hvis de indfører procedurer for kvalitetskontrol, kan dette tjene til opfyldelse af godkendelseskravene i artikel 3 i Rådets direktiv 93/99/EØF af 29. oktober 1993 om supplerende bestemmelser vedrørende offentlig kontrol med levnedsmidler(4).

(4) Da Kommissionen ved sammenfatningen og koordineringen af de oplysninger fra medlemsstaterne, der skal offentliggøres i EF-rapporter, skal kunne have tillid til kvaliteten, nøjagtigheden og sammenligneligheden af disse oplysninger, vil det være rimeligt, at Kommissionen deltager i finansieringen af foranstaltninger, der medvirker til at sikre de højst mulige standarder i forbindelse med overvågningsprogrammerne. Der bør navnlig ydes støtte til regelmæssige præstationsprøvninger af laboratorierne og til afholdelse af regelmæssige ekspertmøder med henblik på at vurdere og forbedre retningslinjerne for procedurerne for kvalitetskontrol.

(5) Det vil være rimeligt, at Kommissionen bidrager til finansieringen af foranstaltninger, der er til gavn for andre aspekter af samordningen af overvågningen af pesticidrester på EF-plan. Der bør specielt ydes støtte til arbejde, der tager sigte på at give Kommissionen mulighed for opfylde kravet om gradvis at nå frem til en ordning, som gør det muligt at anslå den faktiske eksponering gennem føden på grundlag af overvågningsdata.

(6) Kommissionens meddelelse om forbrugersundhed og levnedsmiddelsikkerhed (KOM(97) 183) beskriver, hvorledes kontroltjenesterne inden for levnedsmiddel-, veterinær- og plantesundhedssektoren fungerer. Overvågningen af indholdet af pesticidrester i og på korn og frugt og grøntsager er en opgave, som bør varetages af kontroltjenesterne.

(7) Overvågningen i 1996 og 1997 afslørede overskridelser af de maksimalgrænseværdier, der er fastlagt i direktiv 90/642/EØF med senere ændringer.

(8) Såvel direktiv 90/642/EØF med senere ændringer som direktiv 86/362/EØF med senere ændringer åbner mulighed for vedtagelse af de nødvendige foranstaltninger på EF-plan i tilfælde af rapporterede overskridelser samt for vedtagelsen af de gennemførelsesbestemmelser, der måtte være nødvendige for, at overvågningen kan fungere korrekt.

(9) Et samlet overblik over overvågningsordningerne i alle medlemsstater er nødvendigt for at kunne forbedre overvågningen af pesticidrester i EF og for at kunne medvirke til, at ordningen fungerer hensigtsmæssigt.

(10) De gennemførelsesbestemmelser, der er nødvendige for at sikre at overvågningsordningerne fungerer hensigtsmæssigt, bør fastsættes. Det bør i den forbindelse klart fastsættes, til hvilke foranstaltninger og efter hvilke procedurer Kommissionen kan yde finansielle bidrag inden for de disponible budgetmidler.

(11) De i denne forordning fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE FORORDNING:

Artikel 1

1. Kommissionens henstillinger i henhold til artikel 7, stk. 2, litra b), i direktiv 86/362/EØF og artikel 4, stk. 2, litra b), i direktiv 90/642/EØF kan gælde for perioder på mellem et og fem år.

2. Med henblik på en effektiv forvaltning fra år til år af flerårige overvågningsprogrammer kan Kommissionen årligt forelægge udkast til henstillinger til bekræftelse eller supplering af de allerede vedtagne; sådanne udkast forelægges for Den Stående Komité for Plantesundhed som fastsat i artikel 7, stk. 2, litra b), i direktiv 86/362/EØF og artikel 4, stk. 2, litra b), i direktiv 90/642/EØF.

Artikel 2

For at lette en hensigtsmæssig anvendelse af stk. 2 og 3 i henholdsvis artikel 7 i direktiv 86/362/EØF og artikel 4 i direktiv 90/642/EØF vil Kommissionen:

1) samordne medlemsstaternes aktiviteter i forbindelse med kravene om indsamling, registrering, behandling og fremsendelse af oplysninger om overvågning og overvågningsprogrammer, alt efter tilfældet ved hjælp af vejledninger fra Den Stående Komité for Plantesundhed, navnlig retningslinjer for kvalitetskontrolprocedurer for analyse af pesticidrester(5) og dokumentet med vejledning for medlemsstaterne i gennemførelsen af Kommissionens henstillinger om samordnede EF-overvågningsprogrammer(6)

2) inden for de disponible bevillinger på EF-budgettet yde finansielle bidrag til:

a) en regelmæssig gennemførelse af præstationsprøvninger, i princippet hvert andet år, af alle laboratorier, der foretager analyser, for derved at sikre kvaliteten, nøjagtigheden og sammenligneligheden af de oplysninger, medlemsstaterne årligt sender til Kommissionen og til de øvrige medlemsstater, og som Kommissionen sammenfatter og koordinerer med henblik på offentliggørelse i overensstemmelse med artikel 7, stk. 3, i direktiv 86/362/EØF og artikel 4, stk. 3, i direktiv 90/642/EØF

b) tilrettelæggelse af forbedringer af kvalitetskontrolprocedurerne for analyse af pesticidrester i form af vejledninger fra Den Stående Komité for Plantesundhed og tilrettelæggelsen af en regelmæssig nyvurdering, i princippet på ekspertmøder hvert andet år, af anvendelsen af sådanne procedurer i de laboratorier, der foretager analyser af restkoncentrationer i medlemsstaterne, for derved at sikre kvaliteten, nøjagtigheden og sammenligneligheden af de oplysninger, medlemsstaterne årligt sender til Kommissionen og til de øvrige medlemsstater, og som Kommissionen sammenfatter og koordinerer med henblik på offentliggørelse i henhold til artikel 7, stk. 3, i direktiv 86/362/EØF og artikel 4, stk. 3, i direktiv 90/642/EØF

c) tilrettelæggelse af årlige studier, drøftelser og andre forberedende aktiviteter, som er nødvendige for, at Kommissionen gradvis kan udvikle en ordning, som gør det muligt at anslå den faktiske eksponering gennem føden på grundlag af overvågningsdata, som foreskrevet i andet afsnit i artikel 7, stk. 3, i direktiv 86/362/EØF og i artikel 4, stk. 3, i direktiv 90/642/EØF, og

d) tilrettelæggelse af andre foranstaltninger på EF-plan som er nødvendige for en korrekt efterlevelse af stk. 2 og 3 i henholdsvis artikel 7 i direktiv 86/362/EØF og artikel 4 i direktiv 90/642/EØF, og som Kommissionen og Den Stående Komité for Plantesundhed måtte konstatere et behov for.

Artikel 3

1. Modtageren eller modtagerne af de finansielle bidrag, der er omhandlet i artikel 2, stk. 2, udpeges af Kommissionen ved en beslutning, der vedtages efter proceduren i artikel 12 i direktiv 86/362/EØF og artikel 10 i direktiv 90/642/EØF.

2. Ved den i stk. 1 omhandlede kommissionsbeslutning fastlægges navnlig:

- navnet på modtageren eller modtagerne af det finansielle bidrag fra Fællesskabet

- de samlede omkostninger ved den foranstaltning, der skal gennemføres, og bidragene fra de i gennemførelsen involverede parter, herunder Fællesskabet

- en sammenfattende beskrivelse af den foranstaltning, der skal gennemføres

- en tidsplan for hele foranstaltningens gennemførelse.

Artikel 4

Medlemsstaterne sørger for, at de analyseresultater, der årligt meddeles til Kommissionen og de øvrige medlemsstater i overensstemmelse med artikel 7, stk. 3, i direktiv 86/362/EØF og artikel 4, stk. 3, i direktiv 90/642/EØF, stammer fra laboratorier,

- som opfylder kravene i artikel 3 i direktiv 93/99/EØF, og

- som til fulde bestræber sig på at gennemføre de kvalitetskontrolprocedurer for analyse af pesticidrester, som er omhandlet i denne forordnings artikel 2, stk. 2, litra b).

Desuden sørger medlemsstaterne for, at deltagelsen i det samordnede EF-program begrænses til laboratorier, som har deltaget i tidligere, eller som skal deltage i de førstkommende, relevante EF-præstationsprøvninger som omhandlet i denne forordnings artikel 2, stk. 2, litra a).

Artikel 5

1. Kommissionen udpeger særlige tjenestemænd med de relevante kvalifikationer til i medlemsstaterne sammen med de nationale myndigheder at overvåge gennemførelsen af medlemsstaternes og EF's programmer for overvågning af forekomsten af pesticidrester i og på vegetabilske levnedsmidler. Dette omfatter prøveudtagning og de pågældende laboratoriers præstationer.

2. Tjenestemændene aflægger besøg hos de nationale myndigheder i de enkelte medlemsstater, som samarbejder med de af Kommissionen udpegede tjenestemænd og yder den bistand, der er nødvendig for udførelsen af deres opgaver. Programmet for sådanne besøg fastlægges og afvikles i samråd med den berørte medlemsstat. De nationale myndigheder forbliver dog under alle omstændigheder ansvarlige for kontrollens gennemførelse.

3. Kommissionen arrangerer sammen med de nationale embedsmænd disse besøg inden for et passende tidsrum. Ud over eksperterne fra den medlemsstat, der aflægges besøg i, kan Kommissionens eksperter ved besøgene ledsages af en eller flere eksperter fra en eller flere andre medlemsstater. Under besøgene skal medlemsstaternes eksperter og de af Kommissionen udpegede eksperter følge Kommissionens administrative forskrifter.

4. Efter hvert besøg udarbejder Kommissionen en skriftlig rapport. Den medlemsstat, besøget aflægges i, får lejlighed til at fremsætte bemærkninger til denne rapport.

5. Kommissionen giver regelmæssigt i Den Stående Komité for Plantesundhed i form af en skriftlig rapport alle medlemsstater underretning om resultaterne af besøgene i de enkelte medlemsstater. Kommissionen underretter Europa-Parlamentet. Kommissionen sørger også for, at rapporterne regelmæssigt gøres offentligt tilgængelige.

6. Bestemmelserne i denne artikel tages op til fornyet vurdering den 31. oktober 2001.

Artikel 6

Denne forordning træder i kraft den 1. april 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. marts 2000.

På Kommissionens vegne

David Byrne

Medlem af Kommissionen

(1) EFT L 221 af 7.8.1986, s. 37.

(2) EFT L 194 af 27.7.1999, s. 36.

(3) EFT L 350 af 14.12.1990, s. 71.

(4) EFT L 290 af 24.11.1993, s. 14.

(5) EFT L 128 af 21.5.1999, s. 30.

(6) EFT L 128 af 21.5.1999, s. 48.